Taraba, Tomáš, poslanec NR SR (2022-09-30):
Ďakujem pekne. Dámy a páni, ak mi dovolíte, ja to zhrniem v tomto úvodnom slove a už potom sa neprihlásim do, do rozpravy. To, o čo ide, dnes je situácia, že jednoducho 94 % poľnohospodárskej pôdy, ktorú prenajal Slovenský pozemkový fond, je teda v podnájmoch a neeviduje sa, v akom stave tá poľnohospodárska pôda je. A v prípade, že tá pôda je zarastená, že sa tam nič nepestuje, že sa z toho stalo, a to, mimochodom, toto aj priznávajú poľovníci, že to je jeden z dôvodov, prečo napríklad sa premnožuje tá zver, že vznikli vlastne tieto zarastené koridory, tak Slovenský pozemkový fond má problém vypovedávať tie nájomné zmluvy len z toho jediného dôvodu, že on, ten, ktorý to má teda v nájme, platí nájom. On tam nič nerobí, on tam nič nevykonáva a on formálne platí, ja neviem, niekedy sú to sumy že 10 euro na hektár. A Slovenský pozemkový fond poväčšine má odfajknuté, že veď nájomný vzťah platí, lebo platí nájom, a pritom ten zmysel a tá logika toho nájmu sa nenapĺňa, pretože každý to skôr teda deklaroval, že to berie do nájmu preto, aby sa o tú pôdu, o tú pôdu teda na nej niečo robil. No tak štátu by malo ísť o to, aby sa tam niečo pestovalo alebo vykonávalo to, načo tá poľnohospodárska pôda určená bola. No a problém, ktorý z toho vzniká, je proste obrovský, pretože po prvé sú lokality, kde dochádza k neuveriteľnej degradácii vlastne poľnohospodárskej pôdy, ak to nechcete potom naprávať ťažkými chemickými prostriedkami, tak niekedy trvá 8 – 10 rokov, to vám povedia proste poľnohospodári, ktorí to musia stále preorávať, dávať dokopy a podobne. Po druhé. Častokrát sa mení úplne ráz tej krajiny, pretože ak tam nechajú takíto ľudia zarásť celé lokality, zrazu z toho vznikajú proste rôzne vtáčie koridory, zrazu sa z toho stáva nejaký lesný porast a podobne, no a problém začína ten, že ak, poviem to úplne jednoducho, ak niekto zanedbá povedzme 10 ha lokalitu niekde, niekde v centre nejakého chotáru alebo proste katastrálneho územia poľnohospodárskeho a stane sa to vlastne zdrojom premnožovania tejto zveri a podobne, postupne odtiaľ sa začne napádať všetko naokolo, začne sa to degradovať, ničiť a zanechávajú to tí poľnohospodári aj tí, ktorí sa o tie pozemky starali. Takto nám vzniká jeden obrovský problém. Dnes Slovenský pozemkový fond vďaka úprave tejto vlády, myslím, z minulého roku, má právo vypovedať tie nájomné zmluvy, ale keď dôjde k zmene kvality pôdy, a vzhľadom na to, že tu sa neevidoval v čase nájmu, že aká kvalita pôdy sa tam nachádza, tak ťažko to môže vy porovnať. Vy potrebujete s niečím porovnať zmenu kvality pôdy, a keďže v tých nájomných zmluvách nie je uvedené, aká kvalita pôdy je odovzdaná, tak nemáte právny argument úplne na to, aby ste to vedeli vypovedať. To znamená oveľa čistejší a jednoduchší princíp je skonštatovať, že či ten poľnohospodársky pozemok sa využíva, alebo nevyužíva na to, na čo prenajatý v zmysle tejto poľnohospodárskej aktivity bol, takže z tohoto dôvodu vlastne nami navrhovaný návrh rieši to, aby Slovenský pozemkový fond mal právo z týchto nájomných zmlúv na základe zákona nieže právo, aby mal povinnosť na základe tohoto odísť z tých zmluvných vzťahov. Je to veľmi dôležité. Je veľa malých, stredných poľnohospodárov, ktorí sa chcú o tie pozemky starať, ktorí veľmi radi si ich zoberú do obrábania. Je to krajinná tvorba, je, samozrejme, inak to vyzerá, keď vidíte všade zarastené, proste plné šípových ruží a neviem čoho všetkého, alebo tam vidíte proste obhospodárený pozemok. Dôležité je to potravinovú sebestačnosť Slovenska, dôležité je to ale preto, aby nedochádzalo ešte k väčšiemu degradovaniu pozemkov, ktoré sú v okolí týchto pozemkov Slovenského pozemkového fondu. Je hanebné častokrát, že keď sa pozriete na tie katastrálne mapy, v najhoršom stave sú pozemky častokrát práve Slovenského pozemkového fondu. Keď ste súkromník, tak dostávate upomienky, dajte si toto do poriadku, tamto do poriadku, pokuty, a keď ste štát, ktorý by ste mali ísť príkladom, tak zrazu to sú nehorázne plochy, ktoré jednoducho sú v takomto stave. Nechceme ísť do tých detailov, na čo to teda niekomu je, aby to mal pozazmluvňované. Veľmi často je to, aby práve kontroloval celú lokalitu, aby mu tam nevyrástla nejaké miestna konkurencia a tak ďalej. To sú na dlhé, dlhé debaty, čo všetko človek okolo toho počul. Veľmi to pomôže aj znižovaniu tej premnoženej zveri, pretože práve toto je podhubie, ktoré tomuto proste pomáha, a myslím si, že tento zákon je opäť niečo, čo proste človek, ktorý má základné vnímanie toho, že čo ľudia potrebujú, čo potrebuje Slovensko, tak by podporil, takže vás aj touto cestou o tú podporu prosím. Ďakujem pekne.